पति-बेटा-बहू जेल में, अफशां फरार; किन मामलों ने बनाया मोस्ट वांटेड?
Mukhtar Ansari's Wife Afshan Declared Absconding; Why was an FIR registered under gangster act against Afshan?" How did Mukhtar Ansari and Afshan Ansari meet and get married? आज जानेंगे अफशां के बारे में। एक संभ्रांत घर की बहू आखिर कैसे बन गई यूपी पुलिस की मोस्ट वांटेड?
उत्तर प्रदेश पुलिस दो महिलाओं की तलाश में दर-बदर भटक रही है। पहली पर 50 हजार रुपए का इनाम है और दूसरी पर 75 हजार रुपए का। पहली महिला पति, देवर और बेटे की मौत के बाद भी सामने नहीं आई, तो दूसरी महिला का पति, बेटा और बहू जेल में हैं। हम बात कर रहे हैं अतीक अहमद की पत्नी शाइस्ता परवीन और मुख्तार अंसारी की पत्नी अफशां अंसारी की... शाइस्ता के बारे में एक पुरानी स्टोरी में बता चुके हैं।
आज अफशां ​​​​​​के बारे में जानेंगे ​​​​​। एक संभ्रांत घर की बहू आखिर कैसे बन गई यूपी पुलिस की मोस्ट वांटेड?
केस 1: कंपनी बनाकर जमीन हड़पने के आरोप
मऊ जिले के रैनी गांव में विकास कंस्ट्रक्शन कंपनी के नाम पर एक जमीन ली जाती है। इस जमीन पर एक बड़ा गोदाम बनाकर FCI को किराए पर दिया जाता है। 2020 में इस गोदाम की जमीन के खिलाफ एक शिकायत गाजीपुर पुलिस के पास पहुंची। इसके बाद जमीन की जांच का जिम्मा वहां के तहसीलदार पीसी श्रीवास्तव को दिया गया।
जांच में पता चला कि विकास कंस्ट्रक्शन कंपनी ने गलत तरीके से इस सरकारी जमीन को कब्जाया है। दरअसल, रैनी ग्रामसभा ने गरीबों को पट्टे पर जमीन दी थी। मुख्तार के लोगों ने उसी जमीन को कब्जाने के बाद विकास कंस्ट्रक्शन के नाम पर ट्रांसफर करवाया था।
इस कंपनी का मालिकाना हक पांच लोगों के पास है। इनमें मुख्तार अंसारी की पत्नी अफशां अंसारी, उसके दो साले अनवर सहजाद और आतिफ रजा के अलावा रविन्द्र नरायन सिंह और जाकिर हुसैन के नाम हैं। ऐसे में तहसीलदार की शिकायत पर अफशां समेत 5 के खिलाफ अपराध संख्या 129/20 में धारा 419, 420, 467, 468, 471 और लोक संपत्ति क्षति अधिनियम के तहत मामला दर्ज है।
जून 2021 में अधिकारियों ने इस फर्म और इसके पीछे बाउंड्री को गिराकर कब्जा की गई जमीन को मुक्त कराया। UP पुलिस ने अरोपियों की गिरफ्तारी के लिए छापेमारी की। छापेमारी में रविन्द्र नरायन सिंह और जाकिर हुसैन तो पकड़ा गया, लेकिन अफशां और उसके दो भाई फरार हो गए।
इसके बाद अफशां ने गिरफ्तारी से बचने के लिए हाईकोर्ट में याचिका दायर की। हाईकोर्ट ने अफशां की याचिका खारिज कर दी। लोअर हाईकोर्ट ने अफशां के खिलाफ वारंट जारी कर दिया। जुलाई 2022 में गिरफ्तारी के लिए एक टीम गाजीपुर पहुंची तो अफशां घर से फरार हो गई। इसके बाद से अफशां को पकड़ने के लिए पुलिस अलग-अलग ठिकाने पर दबिश दे रही है।
केस 2: मुख्तार के जेल जाने के बाद IS-191 गैंग के सरगना बनने का आरोप
जून 2021 में जब रैनी गांव की जमीन को पुलिस कब्जा मुक्त करा रही थीं तो अफशां पुलिस की नजरोंं से दूर थीं। कई जगहों पर दबिश देने के बावजूद जब अफशां हाथ नहीं लगी तो 7 महीने बाद पुलिस ने उसके खिलाफ एक और केस दर्ज किया।
पुराने केस को आधार बनाते हुए ही 31 जनवरी, 2022 को दर्ज इस केस में अफशां के खिलाफ गैंगस्टर एक्ट लगाया गया। पुलिस का मानना है कि मुख्तार अंसारी के जेल जाने के बाद उसके इंटर स्टेट- 191 गैंग के कामकाज को अफशां देख रही थी।
पुलिस ने बताया कि इस गैंग के सरगना के तौर पर अफशां ने मऊ और गाजीपुर में कई जमीनों को कब्जाया है। इनमें गाजीपुर में गजल होटल लैंड डील और नंदगंज में सरकारी जमीन कब्जाने का मामला भी शामिल है।
केस 3: मनी लांड्रिंग केस में भी अफशां अंसारी का नाम सामने आया
मार्च 2020 में ईडी ने मुख्तार अंसारी के खिलाफ मनी लॉन्ड्रिंग का केस दर्ज किया था। ये केस 2 कंपनियों के खिलाफ दर्ज हुआ था…
पहला: मुख्तार के परिवार से जुड़ी विकास कंस्ट्रक्शन कंपनी, दूसरा: उसके साले की कंपनी आगाज कंस्ट्रक्शन।
इन दोनों ही कंपनियों का मालिकाना हक मुख्तार के साले के पास है। इस मामले में ईडी ने नवंबर 2020 में मुख्तार और अफजाल से पूछताछ की थी। 4 जनवरी 2022 को ईडी ने मुख्तार के बेटे अब्बास अंसारी और साले सरजील रजा उर्फ आतिफ समेत 4 लोगोंं के खिलाफ 2200 पन्नों का आरोप पत्र प्रयागराज की स्पेशल कोर्ट में दाखिल किया।
इसके साथ ही ईडी ने कहा था कि जांंच पूरी होने के बाद मुख्तार और उसकी पत्नी अफशां के खिलाफ आरोप पत्र दायर किए जाएंगे। दरअसल, विकास कंस्ट्रक्शन कंपनी के मालिकों की लिस्ट में अफशां का नाम सबसे ऊपर है। ऐसे में इस बात की पूरी संभावना है कि ईडी मजबूत साक्ष्यों के साथ अफशां के खिलाफ आरोप पत्र दायर करे।
अब अफशां अंसारी पर बढ़कर 75 हजार हो गई कुल इनामी रकम 
कोर्ट में पेश नहीं होने और लगातार मिल रहे नोटिस के बाद भी फरार रहने के कारण 20 अप्रैल को मऊ पुलिस ने अफशां पर 25 हजार रुपए का इनाम घोषित किया है। जबकि गाजीपुर में गजल होटल लैंड डील और नंदगंज में सरकारी जमीन पर कब्जा करने के केस में उस पर पहले ही 25 हजार का इनाम घोषित था। 19 अप्रैल को गाजीपुर पुलिस ने इस इनाम की रकम को बढ़ाकर 50 हजार रुपए कर दी। इस तरह अफशां को गिरफ्तार करने के लिए पुलिस ने कुल 75 हजार रुपए का इनाम रखा है।
आखिर में अफशां और मुख्तार के मुलाकात का दिलचस्प किस्सा...
गाजीपुर के यूसुफपुर में शुरुआती पढ़ाई करने के बाद मुख्तार ग्रेजुएशन करने शहर पहुंचा। गाजीपुर पीजी कॉलेज में एडमिशन लिया। जब भी वक्त लगता, टाउन हॉल के ग्राउंड पर क्रिकेट खेलने पहुंच जाता। लंबी कद-काठी के बल्लेबाज था, इसलिए लंबे छक्के लगाता था। इसी ग्राउंड के पास सैय्यदवाड़ा मोहल्ले में अफशां का घर था। अफशां आते-जाते मुख्तार को देखती। मुख्तार भी देखता, लेकिन कभी दोनों में कोई बात नहीं हुई।
अफशां शहर के ही एक गर्ल्स इंटर कॉलेज में पढ़ती थी, जो पीजी कॉलेज के पास ही था। यहां भी दोनों ने एक-दूसरे को निहारने का क्रम बरकरार रखा। इसके कुछ ही दिनों बाद मुख्तार की हिम्मत बढ़ी और उसने अफशां से बात की। दोनों को एक-दूसरे में इंट्रेस्ट था, इसलिए मुलाकातें बढ़ने लगीं। मुलाकातें प्यार में बदली और दोनों ने 1989 में शादी कर ली। उनके 2 बच्चे अब्बास अंसारी और उमर अंसारी हैं।
अतीक अहमद से जुड़ी ये खबरें भी पढ़ें...
उमेश पाल मर्डर के बाद खुद थाने पहुंची थी शाइस्ता:तब पुलिस ने गिरफ्तार नहीं किया; इन 3 सुराग ने बनाया मोस्ट वांटेड
अतीक के बेटे का एनकाउंटर करने वाली STF की कहानी:श्रीप्रकाश पहला टारगेट, न्यूयॉर्क पुलिस से मिला आइडिया; पुलिस से कितनी अलग?
